Švejna, Ivan, poslanec NR SR (2014-10-22):
Ďakujem. Vážení kolegovia, vážený pán predsedajúci, teda ako pán minister spomínal, že teda začína hlavný bod programu. Tento zákon, on nie je len preto hlavný bod programu, že sa k tomu takto kriticky vyjadrujem, ale hlavný bod programu je aj v tom, že sa to bude týkať veľkého množstva ľudí a, samozrejme, v tomto prípade podnikateľov. Takže a budú mať zase nové pravidlá. Ono možno trošku na úvod tak trošku poviem, že každý rok sa mení tento zákon a každý rok teda podnikatelia sa musia obávať, aké „novinky“ prinesie ministerstvo financií. Tak minulý rok tá novinka bola, teda tá najväčšia novinka bola daňové licencie, ktoré prešli pozmeňovacími, prostredníctvom pozmeňováku. No teraz sú to odpisy, lízing a ďalšie veci. Ale dovoľte mi povedať jednu zásadnú vec, ktorú teda musím otvorene a takto verejnej oceniť, prístup pána ministra, že jednoducho po tých diskusiách v tej prvej verzii alebo po prvom čítaní, tak čiastočne vyšiel v ústrety mnohým podnikateľom, ono sa to nezdá, ale jednoducho skutočne pre mnohých podnikateľov tieto veci, napr. to odpisovanie skutočne je jedna z najdôležitejších vecí pri tom podnikaní. Takže som veľmi rád, že po tých diskusiách, hlavne čo sa týka teda limitu odpisov, tak sa zmenil teda názor a je to, je to v úplne v inej podobe. Ale chcem povedať, že čiastočne nie som na 100 %, na 100 % nemám dobrý pocit, ako je to sformulované v zákone, ale teda verím zase pánovi ministrovi v tom slova zmysle, že, že dodrží slovo, že v podstate, čo sa týka tých odpisov, že bude status quo, teda že sa to nezmení, aj keď, samozrejme, je to trošku tak vágne, ale verím, že metodický pokyn pre finančnú správu teda nebude v tom slova zmysle, že hľadať, hľadať to iné vysvetlenie v tom, ako si to budú odpisovať. Takže verím mu a podľa mňa toto je správna vec, a proste že sa zmenil v tomto názor. Samozrejme, že musím aj zase oceniť tú diskusiu na tom finančnom výbore a som rád, že, že tiež na finančnom výbore s kolegom Zajacom sme urobili pozmeňovák, ktorý prešiel, kde sa zvýšila možnosť provízie z 10 % na 20. Samozrejme, ako liberálny ekonóm vôbec nemám rád nejaké hranice, ale možno zase sú odvetvia, ktoré jednoducho ocenia aspoň tento malý ústupok. No, tie najviac, budeme sa venovať viacej tým oblastiam, ktoré sú v tom zákone a, samozrejme, je to, rôzne oblasti, ktoré nedávajú, nedajú len tak porovnať, ja možno sa zastavím len pri niekoľkých a to je napr. zmena odpisovania tých budov. No ja rozumiem, že rozumiem, že ministerstvo zháňa peniaze, a forma zmeny odpisovania budov je de facto nepriame zvyšovanie daňového zaťaženia, pretože podnikatelia pri tej istej sadzbe z dane príjmov, samozrejme, zaplatia viacej, lebo sa nebudú môcť odpisovať ako doteraz. Tá lehota podľa mňa je extrémna, proste extrémne predĺženie z 20 na 40 rokov je skutočne extrémne predĺženie, to je de facto o 100 % predĺženie tej lehoty. A skutočne si myslím, že to je, to je príliš. Ale myslím si, že k týmto budú aj vystupovať, k tejto téme aj druhí, iní poslanci. No čo ma tam, čo ma tam ešte zarazilo, tak sú tie daňové úľavy na ten výskum a ako výskum investičný stimul. Ja možno nemám, nemám ani proti tomu tak, že, že by sme nemali zohľadňovať, len ten spôsob, ako je napísaný, sa mi zdá určite veľmi, veľmi nešťastný a už tak, len tak možno, možno ironicky poviem, že je veda a veda, však ja som tiež pracoval v Akadémii vied, tak viem, o čom hovorím, a je výskum a výskum a uvidíme, že ktoré vlastne podnikateľské subjekty vlastne presadili, teda myslím hlavne tie veľké, takýto spôsob. Ja nemám nič proti podpore výskumu a vedy, ale takýto spôsob, ako je v tomto zákone, považujem za nešťastný a dokonca aj príklady z Českej republiky, kedy je to dvojzmyselné a nejednoznačné, čo je, čo nie je, jednoducho skutočne je veľmi nešťastné. Dovoľte mi k ďalšej téme, k ďalšej téme, ktorá, ktorá dosť rezonuje v tomto zákone, a to je lízing. Ja chápem, chápem, že čo ministerstvo chcelo povedať touto zmenou, ale dovoľte mi, dovoľte mi skritizovať to z iného trochu pohľadu, pretože veľmi dôležitý je problém, ako pristupujem k uvedenej problematike. To znamená, že nestaviame niečo na zelenej lúke. Keby sme povedali, že teraz, že dobre, tak umožníme nejaké, nejaké, nejaký nový spôsob financovania ako alternatívu, tak proste tie spoločnosti, ktoré sa venujú tomuto predmetu činnosti ako „core business“, teda len tomuto, tak by sme sa mohli baviť o tom, že, že ako to nastaviť. Len problém je v tom, problém je v tom, že tu už existuje určite, určite viete, že lízingové spoločnosti a rôzne tie odpisy majú viaceré krajiny, a vieme, že lízing v podstate to bola veľká hitovka už pri začiatkoch podnikania, pomaly nepoznám podnikateľa, ktorý by nepoužil ten lízing nejakým spôsobom, hlavne, samozrejme, autá a tak ďalej. Možno pri tých autách by ani taký problém nebol, že zjednotenie tých, tých spôsobov odpisovania, pretože to beriem, beriem ako, ako pohľad na vec, ale, samozrejme, tu nejde len o to, ale ide aj o finančný lízing a skutočne je to vlastne alternatívny spôsob financovania. A týmto zákonom, samozrejme, bude proste pre tie lízingovky, na tie lízingovky bude mať iný dopad. Ale na druhej strane a určite nechcem, aby si pán minister povedal, že som teraz ombudsman pre lízingovky, hej, ako keď povedal, že som pre podnikateľov. To znamená, že, že chápem ten pohľad na vec. Ja len, ja len zdôrazňujem to, že prvú vec, že už to existuje, ten biznis, je to nejaký zabehaný a nejde len o autá. Proste nejde len o autá. Je to nejaký alternatívny spôsob financovania a, samozrejme, je to aj v úvodzovkách plošný investičný stimul. Aj tak sa dá na to pozerať, hej. Ale je to plošný, proste jednoducho k tomu má prístup, prístup všetci a teraz na druhej strane, proste robíme investičné stimuly len pre vybraných podnikateľov, hej. Tak proste to mi, to mi, to mi, to mi, trošku na tomto, na tomto vadí. A určite, určite teda ten spôsob, spôsob účtovania lízingu akože v už v existujúcich v zmluvách, si myslím, že, že možno by to stálo za to aspoň povedať, že to bude pre nové lízingové zmluvy platiť, a určite to bude mať, samozrejme, na, dopad na, na podnikateľov, ktorí proste majú nejaký biznis plán, keď majú nejaké výrobné zariadenie. Ešte raz, mne nejde teraz o autá, hej, ako autá v tomto prípade s tým nemám najmenší problém, proste nech sa nešpekuluje proste nejakými, nejakými rôznymi spôsobmi odpisovania, takže mne skôr ide o tie, o tie investičné. Takže toto je na úvod a ja, samozrejme, som si prečítal aj nejaké, nejaké pozmeňujúce návrhy, ktoré, ktoré dokonca aj, aj sám podporím, teda keď už trošku tak neskorý, neskorší večer je, tak kolegu Petráša, ktorý, podporím pozmeňovák, ktorý vlastne navrhuje, aby víno tiež mohlo byť ako reklamný predmet a, samozrejme, s tým, že proste len v tom prípade, keď podnikateľ bude mať nejaký základ dane, a môže do výšky 5 %. Ostatné, samozrejme, po diskusii sa ešte vyjadrím v ústnej rozprave. Ďakujem za pozornosť.